**Turgonyi Zoltán szakmai önéletrajza**

Budapesten születtem 1957-ben. Egyetemi tanulmányaimat az Eötvös Loránd Tudományegyetem Bölcsészettudományi Karán folytattam. 1982-ben végeztem történelem-népművelés szakon, majd 1986-ban filozófia szakon. 1985-ben kerültem a Magyar Tudományos Akadémia Filozófiai Intézetébe, azóta is ez a főállású munkahelyem (most a „Bölcsészettudományi Kutatóközpont Filozófiai Intézete” néven, az Eötvös Loránd Kutatási Hálózat részeként). Jelenleg tudományos főmunkatárs vagyok.

A PhD fokozatot 2005-ben nyertem el. Doktori értekezésem címe: *Az emberi jogok megalapozhatóságának problémája.*

Mellékállásban több felsőoktatási intézményben is tanítottam: a leghosszabb ideig (kb. egy évtizeden át) a Pázmány Péter Katolikus Egyetem Bölcsészettudományi Karán, továbbá néhány évig a Corvinus Egyetemen (a Baritz Sarolta Laura nővér által vezetett Keresztény Társadalmi Elvek a Gazdaságban program keretében), a Győri Püspöki Hittudományi Főiskolán és az esztergomi Vitéz János Katolikus Tanítóképző Főiskolán.

Pályám elején a középkorral foglalkoztam, később azonban kortárs problémák felé fordultam, mindenekelőtt az etika kérdései érdekelnek. Fő célom annak vizsgálata, hogyan lehet a mai erkölcsi relativizmust leküzdeni egy klasszikus értelemben vett természetjoghoz való visszatéréssel.

Alapító tagja és 1996-ig főtitkára voltam az 1993-ban létrejött Magyar Jacques Maritain Egyesületnek, amely a római székhelyű Istituto Internazionale Jacques Maritain magyarországi szekciójaként alakult azzal a céllal, hogy a nagy francia katolikus gondolkodó életművét hazánkban népszerűsítse. E célból a kilencvenes években több konferenciát szerveztem.

A 2010-es évek elején kapcsolatba kerültem az olaszországi CISUECO-val (Centro Interuniversitario di Studi Ungheresi e sull’Europa Centro-Orientale, Magyar és Kelet-Közép-Európai Tanulmányok Egyetemközi Központja). Ennek vezetőjével, Roberto Ruspantival 2015-ben nemzetközi konferenciasorozatot indítottunk, amely a huszadik század történelmét és művelődéstörténetét tekinti át a magyar-olasz kapcsolatokon keresztül.

2018 óta a Magyar Bioetikai Szemle főszerkesztője vagyok.

A tudományos közéletben mindezek mellett a Pázmány Péter Katolikus Egyetem Jog- és Államtudományi Karán létrejött (a közelmúltban megszűnt) Ius Naturale Kutatócsoport tagjaként is részt vettem; bekapcsolódtam továbbá a Magyarországi Aquinói Szent Tamás Társaság tevékenységébe is, a Magyar Bioetikai Társaságnak pedig elnökségi tagja vagyok. Természetjogi munkásságomért 2017-ben a Ius Naturale Kutatócsoport „A természetjog kiváló kutatója” címet adományozta nekem. 2018 óta a Szent István Tudományos Akadémia rendes tagja vagyok.

Publikációim jelentős része fordítás, mert szívügyemnek éreztem, hogy a XX. század néhány kimagasló katolikus gondolkodójának a rendszerváltozás előtt kevéssé ismert vagy éppen szándékosan elhallgatott életművét megismertessen a hazai közönséggel: a már említett Maritain mellett Étienne Gilson és főként a magyar származású, de Nyugaton élt, angolul és franciául publikáló Molnár Tamás műveit ültettem át magyarra. Ugyanez a cél – és egyúttal etikai irányú érdeklődésem – vezérelt, amikor több tanulmányban foglalkoztam a méltatlanul elfeledett nagy magyar tomista, Horváth Sándor természetjogi munkásságával.

#### Publikációim listája: [Turgonyi Zoltán (Filozófia) (MTMT)](https://m2.mtmt.hu/gui2/?type=authors&mode=browse&sel=10018459)